Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 412

8. Ellenőrzés, értékelés módszerei Az egyes modulok esetében a mérés-értékelés szempontjai (a tananyag jellegétől függően) nagyon különbözőek lehetnek. Néhány fejezet anyaga inkább a szellemi-lelki ráhangolódást szolgálja, semmint tényanyag közlését, így a mérés-értékelés funkció is eltér a szokásostól. Nem osztályozhatjuk, hogy mer-e egy kilencedikes szakiskolás tanuló egyénileg énekelni a társai előtt vagy hogy a zene milyen szerepet játszik az adott tanuló életében. A megfelelő mód az értékelésre egy-egy szituáció közös elemzése, megvitatása. Az egyéni éneklést minden esetben értékelni kell szóban, kiemelve annak minden pozitívumát, valamint ha olyan színvonalú, „jeles” tantárgyi érdemjeggyel vagy egyéb módon (plusz pont, „kisötös” stb.). 9. osztályos tanulók számára – különösen a tanév elején – komoly kihívás az egyéni éneklés az osztálytársak előtt, hiszen még nem ismerik egymást, nem tudják, milyen reakciót várhatnak társaiktól. Óriási hiba lenne kényszerítő erőt (feleltetés) alkalmazni. A megfelelő módszer a szeretetteljes biztatás, rávenni a tanulót, hogy magától akarjon egyénileg énekelni. Ha ezt az énektanár el tudja érni, sikeresnek mondhatja magát. Itt kell kitérnünk a mutálás problematikájára. Ez a nemi éréssel összefüggő jelenség többnyire a 12–14. életév között zajlik, tehát a középiskola idejére általában véget ér. A fiúk esetében sokkal szembetűnőbb ez a változás, hiszen a mutálás során a gyermekhangból férfihang lesz, azaz a hang egy oktávval mélyebb lesz. A lányok esetében ez többnyire csak hangszínváltozással jár. A mutáláson frissen átesett fiúk hangterjedelme kicsi, intonálásuk bizonytalan. Ezeket a jelenségeket meg kell beszélni a tanulókkal, el kell fogadtatni velük saját maguk és társaik pillanatnyi hangi lehetőségeit és pozitívan, lelkesítően értékelni minden próbálkozást. Vannak olyan tanulók, akik nem rendelkeznek a tiszta énekléshez szükséges zenei hallással. Számukra más módon kell megteremteni a sikerélmény lehetőségét (ritmusgyakorlat, zenetörténeti kiselőadás, az ének-zene tárggyal összefüggő prózai elemek stb. által). A tanuló akkor is kaphat maximális érdemjegyet ének-zene tantárgyból, ha nem képes önálló tiszta éneklésre. Az egyéni improvizáció értékelésére az egyéni énekléshez hasonló irányelvek vonatkoznak. Az elméleti tudnivalók feladatlapon, dolgozat formájában számon kérhetők.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes